સમય વર્તે સાવધાનની નીતિ મુજબ આદિલ શાહે શાહી પ્રસ્તાવને સ્વીકાર્યો અને તે દ્વારા મુઘલોએ હડપેલા બીજાપુરના પ્રદેશો ફરી અંકે કર્યા. પરંતુ સમાધાનનો હેતુ પૂરો થતાં જ આદિલ શાહ મુઘલાઈને વફાદાર હોવાનો ડોળ કરી ખાનગીમાં શિવાજીને મદદ કરવા લાગ્યો. વાસ્તવ તો બીજાપુર સુલતાનની વફાદારી શિવાજી સાથે પણ ન હતી. તેનો નિજી સ્વાર્થ તો બંનેને યુદ્ધમાં રોકી રાખી પોતાને સલામત રાખવાનો જ હતો. પરંતુ તેની આ બેધારી નીતિ થોડા સમયમાં જ ખુલ્લી પડી ગઈ. ઉપાયરૂપે રાજા જયસિંહને બીજાપુર પર આક્રમણ કરવા રવાના કર્યો. ૧૬ નવેમ્બર ૧૬૬૫ના રોજ ૪૦ હજારની વિશાળ સેના લઈ તે પુરંદર પહોંચ્યો અને વીજળીવેગે બીજાપુરના કિલ્લાઓ પર કબજો કરી લીધો અને બીજાપુરમાં દસ્તક દીધી.